ויליאם בורה

ויליאם אדגר בורה (באנגלית: William Edgar Borah; 29 ביוני 1865 – 19 בינואר 1940) היה פוליטיקאי אמריקאי חבר המפלגה הרפובליקנית, אשר כיהן כחבר הסנאט של ארצות הברית ממדינת איידהו מ-1907 ועד מותו.

 ביוגרפיה 
 ראשית חייו 
בורה נולד ב-29 ביוני 1865 בפיירפילד, מחוז ויין, אילינוי, והיה בנם של אליזבת וויליאם נייתן בורה. בילדותו למד בבתי הספר במחוז ויין. בעקבות פרסום קריקטורה של ה. ט. ובסטר, קריקטוריסט ידוע, חלם בורה לעבוד ברכבת. עם זאת, חלום זה לא התגשם. במקום זאת, החל ללמוד משפטים באוניברסיטת קנזס בשנת 1885. את שנתו הראשונה החסיר עקב מחלת השחפת. כבר בשנת 1887 השלים את לימודיו, ובספטמבר אותה שנה הוסמך כעורך דין.

 קריירה 
בתחילת דרכו עבד בורה כעורך דין בליונס, קנזס. בשנת 1890 עבר לסיאטל שבוושינגטון, אך לא נשאר שם זמן רב, ובסופו של דבר התיישב במדינת איידהו הצעירה, בעיר הבירה בויסי. בבויסי הפך במהרה לאחד מעורכי הדין הבולטים במדינה.

בשנת 1902 נכנס בורה לראשונה לזירה הפוליטית כאשר התמודד לראשונה על מושב הסנאט של ארצות הברית, אך לא הצליח לנצח את ולדון הייברן. בשנת 1907, זמן קצר לפני שנבחר לסנאט, כיהן בורה כתובע מדינתי.

 נישואים ומשפחה 
בשנת 1895 התחתן בורה עם מרי מקונל, בתו של המושל ויליאם מקונל, אולם לא נולדו להם ילדים. במהלך כהונתו כסנאטור, ניהל בורה רומן מחוץ לנישואים עם אליס רוזוולט לונגסוורת', בתו הבכורה של נשיא ארצות הברית תאודור רוזוולט. לשניים נולדה בת פאולינה (1925–1957), שנישאה לאלכסנדר מקורמיק סטורם, המייסד השותף של Sturm, Ruger & Co. פאולינה מתה ממנת יתר של כדורי שינה ב-1957.

 כהונה כסנאטור 
ב-15 בינואר 1907 נבחר בורה לראשונה לסנאט של ארצות הברית על ידי בית המחוקקים של איידהו, ובשנת 1912 נבחר מחדש על ידי בית המחוקקים. בשנים 1918, 1924, 1930 ו-1936, לאחר שהונהגה בחירה ישירה לסנאט, נבחר בורה מחדש בבחירה ישירה על ידי הציבור. עד היום הוא חבר הקונגרס מאיידהו בעל תקופת הכהונה הארוכה ביותר.

בשנים 1908 עד 1912 שימש כחבר בוועדה הרפובליקנית הלאומית וב-1912 היה נציג המפלגה בוועידה הלאומית הרפובליקנית. כסנאטור, ייצג בורה עקרונות מדיניים שהאמין בהם ולא תמיד את אינטרס המפלגה, ולכן כונה לעיתים "האויב הגדול". הוא דגל בהפרדת מדיניות ארצות הברית הליברלית ממדיניות המעצמות באירופה, והתנגד ליצירת בריתות פוליטיות.

ב-1919 התגלעו מחלוקות בינו לבין הנשיא וודרו וילסון, וכן עם הסנאטורים הנרי קבוט לודג' והיירם ג'ונסון, בנוגע לאשרור הסכם ורסאי והצטרפות ארצות הברית לחבר הלאומים. המחלוקת הובילה לכך שהסנאט מנע את אשרור ההסכם ואת ההצטרפות לחבר הלאומים.

בשנים 1925 עד 1933 כיהן כיו"ר ועדת החוץ של הסנאט. בתפקידו זה הביע עמדות פרו-סובייטיות ותמך בכינון יחסים דיפלומטיים עם מוסקבה. בורה היה שותף מרכזי להקמת מחלקת העבודה של ארצות הברית ולייסוד לשכת הילדים של ארצות הברית.

בורה השתייך לזרם הפרוגרסיבי במפלגה הרפובליקנית. בשנת 1936 התמודד על מועמדות המפלגה לנשיאות, אך זכה רק לתמיכת צירי ויסקונסין, שלא הספיקה כדי לזכות במועמדות.

 אחרית חייו ומותו 
בשנותיו האחרונות, היה בורה פופולרי מאוד בקרב מצביעי איידהו. ב-19 בינואר 1940 מת בורה מדימום תוך מוחי בביתו בוושינגטון הבירה. הסנאט כיבד אותו בטקס ממלכתי, והוא נקבר בבית הקברות מוריס היל בבויסי.

 מורשת 
מספר בתי ספר ורחובות נקראו על שם בורה. בורה פיק, ההר הגבוה ביותר באיידהו, נקרא על שמו במהלך חייו.

 קישורים חיצוניים 




קטגוריה:אמריקאים ילידי אילינוי
קטגוריה:עורכי דין אמריקאים
קטגוריה:תובעים אמריקאים
קטגוריה:בוגרי בית הספר למשפטים באוניברסיטת קנזס
קטגוריה:חברי הסנאט של ארצות הברית מאיידהו
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1865
קטגוריה:אמריקאים שנפטרו ב-1940